Innocentius episcopus, servus servorum Dei: Dilecto filio Stephano Regniacensi abbati, salutem et apostolicam benedictionem. Æquitatis ratio postulat neminem alterius possessionis pervadere, sed unumquemque suo jure et dignitate propria contentum esse. Quamobrem dilecte in Domino fili Stephane abba, quoniam Regniacensis abbatia, cui, Deo autore, præsides in Altisiodorensi parochia procul dubio sita est, te a professione quam venerabili fratri nostro Stephano Æduensi feceras et obedientia quam promiseras apostolica auctoritate absolvimus. Præcipimus autem ut venerabili fratri nostro Hugoni Altisiodorensi episcopo, ejusque successoribus tam tu quam tibi substituendi abbates, tanquam proprio episcopo obedientiam et reverentiam humiliter deferatis. Porro Fontumensis locus cum bonis suis licet in Æduensi parochia situs sit, integre tamen sub jure et dominio Regniacensis abbatiæ consistat. Data Altissiodori, idibus decembris.